[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.9.2009

COM(2009) 500 τελικό

2009/0141 (AVC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου

{COM(2009) 499 τελικό}{COM(2009) 501 τελικό}{COM(2009) 502 τελικό}{COM(2009) 503 τελικό}{SEC(2009) 1234}{SEC(2009) 1235}

2009/0141 (AVC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 105 παράγραφος 6,

την πρόταση της Επιτροπής[1],

τη γνώμη της Ευρωπαϊκής Κεντρικής Τράπεζας[2],

τη σύμφωνη γνώμη του Ευρωπαϊκού Κοινοβουλίου[3]

Εκτιμώντας τα ακόλουθα:

(1) Η χρηματοπιστωτική κρίση κατέδειξε σημαντικές ελλείψεις στην χρηματοπιστωτική εποπτεία, η οποία δεν κατάφερε να αποτρέψει τη συσσώρευση υπερβολικών κινδύνων στον χρηματοπιστωτικό τομέα και συγκεκριμένα υπογράμμισε τις υφιστάμενες αδυναμίες της μακροπροληπτικής εποπτείας.

(2) Τον Νοέμβριο 2008, η Επιτροπή ανέθεσε σε ομάδα υψηλού επιπέδου υπό την προεδρία του κυρίου Jacques de Larosière («ομάδα de Larosière») να προτείνει συστάσεις σχετικά με τους τρόπους ενίσχυσης των ευρωπαϊκών εποπτικών ρυθμίσεων για την καλύτερη προστασία των πολιτών της και την αποκατάσταση της εμπιστοσύνης στο χρηματοπιστωτικό σύστημα.

(3) Στην τελική έκθεσή της, την οποία παρουσίασε στις 25 Φεβρουαρίου 2009, η ομάδα de Larosière συνιστούσε, μεταξύ άλλων, τη σύσταση φορέα σε κοινοτικό επίπεδο, επιφορτισμένου με την εποπτεία των κινδύνων στο σύνολο του χρηματοπιστωτικού συστήματος.

(4) Στην ανακοίνωσή της με τίτλο «Η υλοποίηση της ευρωπαϊκής ανάκαμψης», της 4ης Μαρτίου 2009[4], η Επιτροπή χαιρέτισε και εν γένει υποστήριξε τις συστάσεις της ομάδας de Larosière. Στη σύνοδό του, της 19ης και 20ης Μαρτίου 2009, το Ευρωπαϊκό Συμβούλιο συμφώνησε ότι είναι απαραίτητο να βελτιωθεί η ρύθμιση και η εποπτεία των χρηματοπιστωτικών οργανισμών την ΕΕ και να χρησιμοποιηθεί η έκθεση της ομάδας de Larosière ως εφαλτήριο για δράση.

(5) Στην ανακοίνωσή της με τίτλο «Ευρωπαϊκή χρηματοπιστωτική εποπτεία», της 27ης Μαΐου 2009[5], η Επιτροπή εξήγγειλε μια σειρά μεταρρυθμίσεων στις ισχύουσες ρυθμίσεις με σκοπό τη διασφάλιση της χρηματοπιστωτικής σταθερότητας σε επίπεδο ΕΕ, περιλαμβανομένης ιδίως της δημιουργίας ενός Ευρωπαϊκού Συμβουλίου Συστημικού Κινδύνου (ΕΣΣΚ), που θα είναι αρμόδιο για την μακροπροληπτική εποπτεία. Το Συμβούλιο, στις 9 Ιουνίου 2009, και το Ευρωπαϊκό Συμβούλιο, κατά τη σύνοδο της 18ης και της 19ης Ιουνίου, υποστήριξαν την άποψη της Επιτροπής και χαιρέτισαν την πρόθεσή της να προωθήσει νομοθετικές προτάσεις, ώστε να μπορέσει να εδραιωθεί πλήρως το νέο πλαίσιο.

(6) Με τον κανονισμό (ΕΚ) αριθ. …/2009 του Ευρωπαϊκού Κοινοβουλίου και του Συμβουλίου[6], θεσπίζεται η μακροπροληπτική εποπτεία του χρηματοπιστωτικού συστήματος σε κοινοτικό επίπεδο και ιδρύεται Ευρωπαϊκό Συμβούλιο Συστημικού Κινδύνου (ΕΣΣΚ)

(7) Δεδομένης της πείρας της σε μακροπροληπτικά θέματα, η Ευρωπαϊκή Κεντρική Τράπεζα (ΕΚΤ) μπορεί να συνεισφέρει σημαντικά στην αποτελεσματική μακροπροληπτική εποπτεία του χρηματοπιστωτικού τομέα της ΕΕ.

(8) Στις 9 Ιουνίου 2009, το Συμβούλιο αποφάσισε ότι η ΕΚΤ πρέπει να παράσχει υποστήριξη σε επίπεδο αναλύσεων, στατιστικών, διοικητικής και υλικοτεχνικής μέριμνας στο ΕΣΣΚ. Επομένως, πρέπει να εφαρμοστεί η δυνατότητα ανάθεσης στην ΕΚΤ καθορισμένων καθηκόντων σχετικά με πολιτικές που αφορούν την προληπτική εποπτεία, που προβλέπει η Συνθήκη, και να ανατεθεί στην ΕΚΤ να εξασφαλίσει την παροχή γραμματείας στο ΕΣΣΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Μέλη

Ο Πρόεδρος και ο Αντιπρόεδρος της Ευρωπαϊκής Κεντρικής Τράπεζας είναι μέλη του γενικού συμβουλίου του Ευρωπαϊκού Συμβουλίου Συστημικού Κινδύνου, το οποίο εφεξής αναφέρεται ως «ΕΣΣΚ», σύμφωνα με τα όσα ορίζει ο κανονισμός XXXX.

Άρθρο 2Υποστήριξη του ΕΣΣΚ

Η Ευρωπαϊκή Κεντρική Τράπεζα εξασφαλίζει την παροχή γραμματείας στο ΕΣΣΚ και, στο πλαίσιο αυτό, παρέχει υποστήριξη σε επίπεδο αναλύσεων, στατιστικών, διοικητικής και υλικοτεχνικής μέριμνας. Η αποστολή της γραμματείας, όπως ορίζεται στο άρθρο 4 παρ. 4 του κανονισμού αρ. XXXX, περιλαμβάνει ειδικότερα τα εξής:

(α) Προετοιμασία των συνεδριάσεων του ΕΣΣΚ,

(β) Σύμφωνα με το άρθρο 5 της παρούσας απόφασης, συγκέντρωση και επεξεργασία πληροφοριών, συμπεριλαμβανομένων στατιστικών πληροφοριών, εξ ονόματος του ΕΣΣΚ, με σκοπό την εκπλήρωση των καθηκόντων του ΕΣΣΚ,

(γ) Προπαρασκευή των αναλύσεων που απαιτούνται για την άσκηση των καθηκόντων του ΕΣΣΚ,

(δ) Παροχή υποστήριξης στο ΕΣΣΚ, στο πλαίσιο της διεθνούς συνεργασίας που αυτό αναπτύσσει σε διοικητικό επίπεδο με άλλους συναφείς φορείς για μακροπροληπτικά θέματα,

(ε) Παροχή υποστήριξης στις εργασίες της Συμβουλευτικής Τεχνικής Επιτροπής.

Άρθρο 3Οργάνωση της γραμματείας

1. Η ΕΚΤ εξασφαλίζει επαρκείς ανθρώπινους και οικονομικούς πόρους για την εκπλήρωση του καθήκοντός της να παράσχει γραμματειακή υποστήριξη.

2. Ο επικεφαλής της γραμματείας ορίζεται από την ΕΚΤ, κατόπιν διαβούλευσης με το γενικό συμβούλιο του ΕΣΣΚ.

Άρθρο 4Διαχείριση

1. Ο πρόεδρος του γενικού συμβουλίου δίνει οδηγίες στον επικεφαλής της γραμματείας εξ ονόματος του ΕΣΣΚ.

2. Ο επικεφαλής της γραμματείας ή ο εκπρόσωπός του παρίσταται στις συνεδριάσεις του γενικού συμβουλίου και της διευθύνουσας επιτροπής του ΕΣΣΚ.

Άρθρο 5Συγκέντρωση πληροφοριών εξ ονόματος του ΕΣΣΚ

1. Το ΕΣΣΚ καθορίζει ποιες πληροφορίες είναι απαραίτητες για την εκπλήρωση των καθηκόντων του. Στο πλαίσιο αυτό η γραμματεία του συγκεντρώνει τις εν λόγω πληροφορίες σε τακτική και σε ad hoc βάση, σύμφωνα με τις διατάξεις περί εμπιστευτικότητας του άρθρου 6.

2. Η γραμματεία δύναται να ζητήσει πληροφορίες σε μεμονωμένη, συνοπτική ή συγκεντρωτική μορφή, σε σχέση με χρηματοπιστωτικούς οργανισμούς ή αγορές συναφείς προς τα καθήκοντα του ΕΣΣΚ από τις ευρωπαϊκές ελεγκτικές αρχές και, στις περιπτώσεις που καθορίζει το άρθρο 15 του κανονισμού (ΕΚ) αρ. …./2009, από τις εθνικές ελεγκτικές αρχές, τις εθνικές κεντρικές τράπεζες ή άλλες αρχές των κρατών μελών.

3. Η εν λόγω συγκέντρωση πληροφοριών εξ ονόματος του ΕΣΣΚ μπορεί να περιλαμβάνει συγκεντρωτικά και επί μέρους δεδομένα από την Κοινότητα, την ευρωζώνη και τα κράτη μέλη· στην τελευταία περίπτωση απαιτείται αιτιολογημένο αίτημα. Πριν από την υποβολή αιτήματος παροχής δεδομένων, η γραμματεία λαμβάνει κατά πρώτον υπόψη τις στατιστικές που ήδη έχουν καταρτίσει, κυκλοφορήσει και επεξεργαστεί το Ευρωπαϊκό Στατιστικό Σύστημα και το ΕΣΚΤ και κατόπιν προβαίνει σε διαβουλεύσεις με την αρμόδια ευρωπαϊκή εποπτική αρχή, προκειμένου να βεβαιωθεί ότι το αίτημα είναι αναλογικό.

4. Η γραμματεία θέτει στη διάθεση των ευρωπαϊκών ελεγκτικών αρχών τις πληροφορίες σχετικά με τους συστημικούς κινδύνους, οι οποίες απαιτούνται για την άσκηση των καθηκόντων τους.

Άρθρο 6Εμπιστευτικότητα των δεδομένων και των εγγράφων

1. Με την επιφύλαξη της εφαρμογής του ποινικού δικαίου, τυχόν εμπιστευτικές πληροφορίες που λαμβάνονται από τη γραμματεία κατά την άσκηση των καθηκόντων της δεν επιτρέπεται να κοινοποιηθούν σε οποιοδήποτε πρόσωπο ή αρχή εκτός του ΕΣΣΚ, παρά μόνο σε περιληπτική ή συγκεντρωτική μορφή, ούτως ώστε να μην είναι δυνατή η αναγνώριση μεμονωμένων χρηματοπιστωτικών οργανισμών.

2. Η γραμματεία εξασφαλίζει την εμπιστευτικότητα των εγγράφων που υποβάλλονται στο ΕΣΣΚ και στην διευθύνουσα επιτροπή του ΕΣΣΚ, καθώς και των πρακτικών των οργάνων αυτών.

3. Η ΕΚΤ εξασφαλίζει την εμπιστευτικότητα των δεδομένων που λαμβάνει στο πλαίσιο της άσκησης των καθηκόντων της σύμφωνα με την παρούσα απόφαση. Η ΕΚΤ θέτει σε λειτουργία εσωτερικούς μηχανισμούς και εγκρίνει εσωτερικούς κανόνες προκειμένου να εξασφαλίσει την προστασία των δεδομένων που συγκεντρώνονται εξ ονόματος του ΕΣΣΚ. Το προσωπικό της ΕΚΤ συμμορφώνεται με τους ισχύοντες κανόνες περί επαγγελματικού απορρήτου.

4. Οι πληροφορίες που αποκτά η ΕΚΤ ως αποτέλεσμα της εφαρμογής της παρούσας απόφασης χρησιμοποιούνται αποκλειστικά για τους σκοπούς που αναφέρονται στο άρθρο 2.

Άρθρο 7Ρήτρα επανεξέτασης

Το Συμβούλιο εξετάζει την παρούσα απόφαση τρία έτη μετά την ημερομηνία που ορίζεται στο άρθρο 8, βάσει έκθεσης της Επιτροπής, και αποφασίζει εάν η παρούσα απόφαση πρέπει να επανεξεταστεί αφού ληφθεί γνώμη από την ΕΚΤ.

Άρθρο 8Εφαρμογή

Η παρούσα απόφαση τίθεται σε ισχύ στις ΗΗ/ΜΜ/ΕΕΕΕ, [η ίδια ημερομηνία με τον κανονισμό].

Άρθρο 9Αποδέκτης

Η παρούσα απόφαση απευθύνεται στην Ευρωπαϊκή Κεντρική Τράπεζα.

Βρυξέλλες,

Για το συμβούλιο

Ο Πρόεδρος

[1] ΕΕ C , , σ. .

[2] ΕΕ C , , σ. .

[3] ΕΕ C , , σ. .

[4] COM(2009) 114.

[5] COM(2009) 252.

[6] ΕΕ L , , σ. .